32004R0924
L 163/100
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 924/2004 НА КОМИСИЯТА
от 29 април 2004 година
за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) 2465/96 (1), изменен с Регламент (ЕО) № 2204/2003 (2) на Съвета, и по-специално член 11, буква б) от него,
като има предвид, че:
(1)
В приложение IV към Регламент (ЕО) № 1210/2003 се изброяват физическите и юридическите лица, органите и образуванията, свързани с режима на бившия президент Саддам Хюсеин, спрямо които се прилага замразяване на финансови средства и икономически ресурси, наложено по силата на този регламент.
(2)
На 7 април 2004 г. Комитетът по санкциите към Съвета за сигурност на Обединените нации реши да измени списъка, включващ Саддам Хюсеин и други висши ръководители на бившия иракски режим, членовете на техните семейства и организациите, които са притежавани или контролирани от тези лица или от лица, които действат от тяхно име или в съответствие с техни инструкции, по отношение на които трябва да се приложи замразяване на финансови средства и икономически ресурси. Следователно, въз основа на горепосоченото, приложение IV следва да бъде изменено.
(3)
С оглед да се гарантира ефикасността на предвидените мерки в настоящия регламент, е необходимо той да влезе в сила незабавно,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 1210/2003 се изменя в съответствие с приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 април 2004 година.